
SEDIS 


COMMENTARIUM OFFICIALE 


ACTA PIL PP. X 


MOTU PROPRIO. 
CONSTITUITUR VICARIUS CASTRENSIS IN REIPUBLICAE CILENAE EXERCITU. 


PIUS PP. X. 


Ad perpetuam rei memoriam. — In hac Beatissimi Petri Cathedra 
ad procurandum Catholicae Ecclesiae bonum divina clementia collo- 
cati, ea libenti animo concedimus quae in exploratam cedant fidelium 
utilitatem. Tamvero cum dilectissimus in Christo filius Noster Cilenae 
Reipublicae Praeses curaverit exponendum Nobis, sibi gratum fore si 
pro catholicis qui in terrestribus maritimisque ipsius Reipublicae copiis 
stipendia faciunt, Vicariatum Castrensem sive Cappellaniam maiorem, 
ut dicunt, instituere de benignitate Nostra dignaremur: Nos animo repu- 
tantes quam salutaris iisdem catholicis futura sit huiusmodi institutio, 
eam executioni mandare quamprimum decrevimus. Quae cum ita sint, 
Motu Proprio atque ex certa scientia et matura deliberatione Nostris, per 
praesentes Vicarium Castrensem, sive Cappellanum Maiorem, in Cilena 
Republica, Auctoritate Nostra Apostolica, instituimus, sub conditionibus 
quae infrascriptae sunt. Vicarius Castrensis, sive Cappellanus Maior, sepa- 
rata a ceteris Ordinariis, iisque minimo subiecta iurisdictione pollebit in 
eos omnes qui sub Cilenae Reipublicae vexillis militant terra marique 
ubicumque gentium fuerint, atque in omnes et singulos fideles qui ad 
Cilenum exercitum secundum leges pertineant. Is per Apostolicas Lit- 
teras in forma Brevis ab hac S. Sede facultates omnes accipiet quae 
Cappellanis Maioribus aliorum exercituum impertiri solent, iisque vel 
per se, vel per alios ecclesiasticos viros ab ipso subdelegandos, sci- 
licet per Cappellanos Minores, uti poterit. Designatio personae pro 
Cappellani Maioris munere fiet collatis inter Nos successoresque No- 


stros et Cilenae Reipublicae Praesidem consiliis. Cappellanus Maior 

deget in Urbe S. lacobi de Cile et a Cileno gubernio stipendium acci- 
piet suae dignitati consentaneum, necnon domum muneri respondentem 
itemque congruum pro sacerdote actuario stipendium. 

Cappellanorum Minorum erit Cappellanum Maiorem ministerii par- 
tibus obeundis omni ope atque opera iuvare. 

Qui quidem Cappellani e clero eligentur dioecesium Cilenae Rei- 
publicae, atque ut eorum electio catholicae rei bene vertat, singulis 
Antistitibus ad quos idcirco Cappellanus Maior se vertet, etiam atque 
etiam commendamus, ut de cetero fidelium salute solliciti, illius curis 
studiisque, quantum in se fuerit, faveant, obsecundent et praesto sint, 
id maxime prae oculis habentes militibus in periculis summis dever- 
santibus opus esse adiutoribus qui virtutibus omnibus in exemplum 
eniteant. Porro Cappellani uti Minores durante munere subiecti erunt 
omnino spirituali Cappellani Maioris iurisdictioni qui ipsis pro se ac 
tempore facultates quibus munitus fuerit aut universas aut in par- 
tem subdelegabit. Praeterea Cappellano Maiori facultas esto Cappella- 
nos Minores nominandi, castigandi, deque uno in alium locum trans- 
ferendi, simulque ab officio removendi, dummodo legitimae causae id 
postulent. At enim antequam ad nominationem veniat alicuius Cap- 
pellani Minoris, designandae ad id muneris personae nomen significet 
Reipublicae gubernio, eam rem exploraturus num quid ex parte regi- 
minis obsit; simulque cum opportunum duxerit eorum aliquem aut 
alio transferre, aut ab officio removere, ea de re Reipublicae etiam 
gubernium admoneat. A Cappellano autem Maiori unus ex Cappellanis 
Minoribus deligetur ut Vicarii generalis titulum et officium exerceat. 
Si Cappellanorum Minorum numerus, qui ad praesentes exequendas 
Litteras a Cappellano Maiori eligentur, haud par necessitati forte videa- 
tur, idem collatis cum Reipublicae gubernio consiliis talem numerum 
augeat. Cappellani Minores stipendium accipient dignitati muneris con- 
sentaneum signumque similiter aequatum ipsorum muneri habebunt, 
ex quo internosci possint: item convenientem militiae gradum, et honesta 
missione accepta, iustam pensionem. Cappellani Minores cum reapse 
parochi censendi sint illius partis exercitus, quam spirituali ipsorum 
curae Cappellanus Maior demandaverit, libere idcirco utentur singulis 
quibusque facultatibus quas sibi idem Cappellanus Maior subdelegave- 
rit. Verumtamen cum aliquo pervenerint, intra tres dies illius loci paro- 
cho ostendant, Litteras testimoniales tam super eorum sacerdotio quam 
super sua deputatione ac facultatibus sibi concessis pro huiusmodi mu- 
nere exercendo. Quo facto loci parochus non impediet, quominus ipsi 
in parochiali sua Ecclesia sacris operentur, Sacramenta fidelibus sibi 

subiectis administrent, omnibusque illis utantur facultatibus quibus mu- 
niti fuerunt. Primi Cappellani Maioris partes erunt (Nosque idcirco ple- 
nam illi tribuimus facultatem) leges conscribere, quae et Cappellanorum 
Minorum ecclesiasticam disciplinam rite tueantur, et fidelibus qui sub 
signis sunt planiorem expeditioremque viam muniant ad fidei Catho- 
licae actus exercendos. Hac de re vero cum Reipublicae gubernio aget, 
ut pro dictis fidelibus, qui stipendia merent, religionis officia cum mi- 
litiae muneribus quam rectissime concilientur. Porro leges huiusmodi 
priusquam vim habere incipiant, Sanctae huius Sedis examini subii- 
ciantur. Vacante Cappellani Maioris munere, usque ad successoris nomi- 
nationem, iurisdictio et facultates huius muneris propriae provisorie 
exercebuntur a Vicario Generali. Haec volumus, statuimus, mandamus, 
decernentes praesentes Litteras firmas atque efficaces semper existere 
et fore, suosque plenarios et integros effectus sortiri et obtinere, illis- 
que ad quos spectat et in posterum spectabit, in omnibus et per omnia 
plenissime suffragari, sicque in praemissis per quoscumque iudices ordi- 
narios et delegatos iudicari et definiri debere, atque irritum et inane, si 
secus super his a quoquam, quavis auctoritate, scienter vel ignoranter, 
contigerit attentari. Non obstantibus Constitutionibus et Ordinationibus 
apostolicis, ceterisque contrariis quibuscumque. 
Datum Romae apud S. Petrum, sub annulo Piscatoris, die m1 Maii 
mcMx, Pontificatue Nostri anno septimo. 
R. Carp. Merry DEL VAL, 
L. # S. a Secretis Status. 


LITTERAE APOSTOLICAE 
I. 


CONCEDUNTUR INDULGENTIAE ET PRIVILEGIA IN PERPETUUM 
SANCTUARIO B. M. V. PERDOLENTIS, VULGO “ DELLA CORONA ”, 
DIOECESIS VERONENSIS. 


PIUS PP. X. 


Ad perpetuam rei memoriam. — Inter cogitationes et curas in altis- 
simo hoc Nostro munere collocatas, eas praecipuas esse ducimus, quae 
ad fovendam christianae plebis pietatem erga Christi Domini passio- 
nem et Deiparae Virginis dolores pertineant. Haec enim recolentes my- 
steria, unde salus hominibus manavit, fideles dum sese divino Redem- 

ptori, Eiusque Matri pro tanto sacrificio obstrictiores fieri sentiunt, ad 
christianae vitae decus magis magisque revocantur. Humiles igitur pre- 
ces, voto ac suffragio Veronensis Cardinalis Episcopi subnixas, quibus 
supplicatum est Nobis, ut Sanctuarium Deiparae Virginis Perdolentis 
vulgo della Corona nuncupatum, atque in extrema Veronensi Dioecesi 
apud montem Baldo positum, amplioribus privilegiis ditare dignaremur, 
Nos, quantum in Domino possumus, benigne exaudiendas censuimus. 
Idque eo libentius facimus, quod praedictum Sanctuarium, religionis 
cultu insigne, ac piis crebrisque peregrinationibus omni anni tempore 
celebratum, rec. mem. Pius PP. VI ac Leo XIII Decessores Nostri iam 
peculiari benevolentia et conspicuis gratiis prosecuti fuerunt. Quare ut 
sacerdotum non minus quam fidelium pietati satius sit consultum, de 
Omnipotentis Dei misericordia ac Beatorum Petri et Pauli Apostolorum 
Eius auctoritate confisi, Apostolica auctoritate Nostra praesentium tenore 
concedimus, ut omnes ac singuli presbyteri, vel eidem Sanctuario addicti, 
vel illud peregre adeuntes, Missam votivam a septem B. M. V. dolori- 
bus quolibet anni die, iis tantum exceptis diebus, quibus duplex occurrat 
primae vel secundae classis festum, ibidem celebrare servatis servandis 
licite queant. Pari autem auctoritate Nostra eiusdem Sanctuarii Rectori 
pro tempore, ac munere dumtaxat durante, facultatem facimus, ut intra 
ipsius Sanctuarii fines Crucifixos sive cum adnexa plenaria indulgentia 
in mortis articulo sub consuetis conditionibus lucranda, sive cum indul- 
gentiarum applicatione, quae alias ab hac S. Sede visitantibus stationes 
Viae Crucis seu Calvariae, in Ecclesiis Fratrum Ordinis Minorum Sancti 
Francisci erectas, concessae sunt, benedicere secundum ritum formu- 
lamque praescriptam licite item possit ac valeat. Volumus vero ut illis 
tantummodo potestas sit has postremas indulgentias consequendi, qui 
aut infirma valetudine aut alia quavis de caussa ab huiusmodi statio- 
nibus in Ecclesiis Oratoriisve publicis visitandis legitime praepediti, 
cetera tamen iniuncta pietatis opera rite persolverint. Insuper idem Re- 
ctor pro tempore, ac munere durante, polleat in supradicto Sanctuario 
coronas precatorias B. M. Virginis benedicendi facultate, cum iis adne- 
xis indulgentiis, quae vulgo a Patribus Crucigeris appellantur. Univer- 
sis autem Christifidelibus, quo acerbissimos Christi cruciatus uberiore 
cum animorum fructu contemplentur, Apostolica auctoritate Nostra simi- 
liter largimur, ut quum quolibet anni die, ad cuiusque libitum eligendo, 
vere poenitentes et confessi ac S. Communione refecti, Scalas Sanctas 
eiusdem Sanctuarii, orationi tantum destinatas, flexis genibus ascende- 
rint,ac pro Christianorum Principum concordia, haeresum extirpatione, 
peccatorum conversione ac S. Matris Ecclesiae exaltatione, pias ad Deum 

preces effuderint, qua vice id egerint, omnes et singulas indulgentias, 
peccatorum remissiones ac poenitentiarum relaxationes consequantur, 
quas consequerentur si Scalas Sanctas de Urbe personaliter et devote 
flexis pariter genibus ascenderent. Eisdem praeterea fidelibus veniam 
auctoritate Apostolica Nostra impertimus, ut quum quovis anni die, ad 
eorum arbitrium etiam eligendo, admissorum confessione rite expiati, 
atque angelorum pane refecti, memoratum Sanctuarium devote visita- 
verint, ibique, ut supra, oraverint, plenariam semel in anno lucrandam 
indulgentiam consequantur. Potestatem denique per praesentes damus 
ut in praefato Sanctuario easdem atque in Basilica Principis Apostolo- 
rum de Urbe stationes in Missali Romano descriptas, servatis quae ser- 
vari opus est, per annum haberi liceat, omnibusque fidelibus largimur 
ut quocumque huiusmodi stationum die, Sanctuarium supradictum visi- 
tantes, Deo preces, ut praefertur, adhibuerint, omnes et singulas indul- 
gentias, peccatorum remissiones ac poenitentiarum relaxationes lucren- 
tur, perinde ac si eodem die Basilicae Vaticanae stationem per se ipsos 
pie visitarent, dummodo quae iussa sunt religionis opera pro his con- 
sequendis indulgentiis rite praestiterint. Quas omnes et singulas indul- 
gentias ac poenitentiarum relaxationes etiam animabus Christifidelium 
in Purgatorio detentis per modum suffragii applicari posse misericor- 
diter in Domino, plenaria tamen indulgentia excepta in mortis articulo 
lucranda, concedimus. Non obstantibus Constitutionibus et Ordinationi- 
bus Apostolicis ceterisque contrariis quibuscumque. Praesentibus per- 
petuo valituris. 

Datum Romae apud S. Petrum, sub annulo Piscatoris, die xxv 
Maii mcmx, Pontificatus Nostri anno septimo. 


R. Carp. Merry DEL VAL, 
L. 48 S. a Secretis Status. 


II. 


AD R. P. D. IACOBUM QUIGLEY, ARCHIEPISCOPUM CHICAGIENSEM, LAUDATUR 
SOCIETAS PRO DIFFUSIONE CATHOLICAE FIDEI CHICAGII IN FOEDERATIS 
CIVITATIBUS AMERICAE SEPTENTRIONALIS INSTITUTA. 


PIUS PP. X. 

Venerabilis frater, salutem et apostolicam benedictionem. — Quae 
nuper ad Nos relata fuere, de constitutione et fastis frugiferae illius 
Associationis, quae paucis abhine annis sub titulo Catholic Church 
Extension Society in tua civitate Chicagiensi inchoata est, ad finem 

tutandae ac provehendae fidei Catholicae in foederatis Civitatibus Ame- 
ricae Septentrionalis, suavibus animum Nostrum gaudio et solatio per- 
fuderunt. Novimus enim in hanc rem suffragia luculentissima quibus 
tum Noster apostolicus Waskingtonii Delegatus, tum fere universi ista- 
rum dioecesium venerabiles Praesules, tum denique plurimi sacerdotes 
atque amplissimi viri in ecclesiastica dignitate constituti unanimi con- 
sensu institutionis huius vestrae opportunitatem atque excellentiam, 
ovantes et gratulantes concelebrant, praesertim simul benefacta inde 
manantia laudantes. 

Nuncia vero accurata magis ac diligentiora accepimus hodierni 
Praesidis Societatis ipsius, qui idcirco hance Urbem adivit ut de soda- 
litate Nobiscum colloqueretur. Itaque cum Nobis exinde copia facta 
siet aequa lance pensandi nobilitatem auctoritatemque Societatis, quae 
propositum sibi finem habet amplificandi in terris Regnum Christi Iesu, 
facere non possumus quin Sodalitati eidem sodalibusque universis 
assensum Nostrum voluntatemque singulari studio significemus. Iucun- 
dum quidem nunc est memoria repetere, Nos primum fuisse ineuntis 
Societatis patronos, eamque spiritualium munerum largitione firmasse. 
Benedictio Altissimi quam super eam imploravimus, uberrimorum fru- 
ctuum foecunda parens extitit, sicuti plurima testantur per Societa- 
tem ipsam peracta opera, videlicet centum fere templa sive Sacella 
desertis in plagis condita; plures Catholicae scholae in territoriis Insu- 
larum Philippinarum, et Portus divitis fundatae, innumera opuscula 
de moralibus ac religiosis disciplinis pertractantia inter fideles foede- 
ratarum Civitatum vulgata; collata subsidia pro instituendis iuvenibus 
levitis ad sacras expeditiones mittendis: maxima copia sacrarum sup- 
pellectilium et rerum ad divinum cultum spectantium, quae gratuito 
diribentur; auxilia pecuniaria diversis modis tributa sacerdotibus mis- 
sionariis; tandem peropportuna vectabilis Cappella, ad finem extructa 
suppeditandi spiritualia solatia fidelibus in dissitis ac remotissimis 
terris peramplae huius regionis commorantibus. De tam multis et qui- 
dem pretiosis huiusmodi beneficiis quae ad innumerarum animarum 
salutem spectant, Nos ipsi vobiscum una, venerabilis frater, debitas 
bonorum omnium supremo Datori gratias agimus: sed placet etiam 
Nobis non minus debito laudis praeconio te cohonestare, atque uni- 
versos illos singulosque sodales, quorum ab operoso studio ac generosa 
liberalitate accepta referre debemus post Deum, tot tantaque bona feli- 
citer parta. Quod si praeteritum tempus est tessera futuri, iure merito- 
que licet ex eo iugiter potiora auspicari; Nosque quibus perspectae 
plane sunt, atque exploratae, tum praepositorum vestrorum iustitia, tum 

votorum integritas, spem prope certam fovemus, futurum ut societas 
haec vestra, cui Deus benedicit, atque homines favent, optatum brevi 
incrementum nanciscatur. Hoc autem incrementum eo magis erit rapi- 
dum et salutare, quo arctius haerebitis proposito fini vestrae Societatis; 
qui finis est alacritatem vestram omnem unire et solum convertere in 
bonum civium vestrorum intra regionum istarum fines degentium. Re- 
ligiosam hane finis propositi observantiam Nos vobis expresse commen- 
damus: idque a vobis servari eo consilio praecipimus, ut non modo 
maiori civium vestrorum emolumento consulamus, sed etiam ut sollertia 
vestra nullam unquam difficultatem sive offensionem creet, quin immo 
constanter procedat atque explicetur, unanimi foedere iuncta cum actione 
duorum universalium operum, Propagationis Fidei et Sanctae Infantiae, 
e quibus pretiosissimis adiutoribus Catholica Ecclesia ad divinae Mis- 
sionis implementum tam valida percipit auxilia. Inter ea procul dubio 
habentes, vos Nostrae expectationi cumulatissime fore responsuros, Nos 
effusione spiritus vobiscum coniungimur, faustis his diebus quibus ad 
primum ab inita Societate vestra lustrum celebrandum properatis, quod 
explebitur decima octava advertentis Octobris mensis die. Quoniam 
vero auspicati eventus occasione, coetus Societati eidem moderandae te, 
venerabilis frater, suffragante a Nobis expostulat, ut peculiare sibi pignus 
exhibeamus tum benevolentiae Nostrae, tum studii singularis quo opera 
vestra prosequimur, Nos optatis his precibusque vestris propensa volun- 
tate annuendum existimamus. Quin etiam laeto animo opportunam 
propitiamque occasionem nanciscimur ut Nos Ipsi pro Societate vestra 
auxilium et charitatem illorum omnium advocemus, potissimum e vestris 
civibus, quibus incrementum religionis, non minus quam patriae vestrae 
bonum maxime cordi esse debet. Hortationem hanc Nostram ante omnia 
et super omnes convertimus ad venerabiles tuos in Pastorali munere 
fratres; probe noscentes eorum opem praecipue optandam esse atque 
efficacem. Horum suffragium et compellationem continuo sequetur actuo- 
sum cleri vestri studium, et munificentia semper sollicita eorum, quibus 
divina Providentia una cum terrestrium divitiarum copia, exercendorum 
bonorum operum, modum non minus obvium quam efficacem largita 
est. Quod vero attinet ad petitionem Nobis exhibitam Nos libenti qui- 
dem animo optata gratia Societatem vestram donamus, habendi in hac 
Urbe Cardinalis Patroni qui unionis eiusdem cum Beati Petri Cathe- 
dra sit quasi symbolum vivens. Huic itaque accurata quotannis ac 
fidelis ratio reddenda erit singulorum operum, quae favente Deo, in 
catholicae fidei incrementum vestris in regionibus Societas ipsa perfecerit. 
Dilectum vero filium Nostrum Sebastianum S. R. E. Presbyterum Car- 

dinalem Martinelli Patronum vestrum, auctoritate Nostra per praesen- 
tes, designamus atque constituimus. Similiter ut certiore modo Asso- 
ciationis vestrae regimini consulamus, decernimus per praesentes ut 
penes te, venerabilis frater, aut penes tuos pro tempore ista Chicagiensi in 
archidioecesi successores perenne maneat officium praecipui universae 
Societatis moderatoris cum titulo Cancellarii sodalitati. Exinde huic 
supremo muneri peculiari modo coniuncta erit obligatio tuendi Socie- 
tatis negotia et additis opera auxilioque singulorum qui ad Coetum 
moderatorum pertinent, sapienter procurandi et provehendi quotidianum 
Associationis illius incrementum. Quoniam vero iuxta regulas hactenus 
servatas post consilium Moderatorum, immediatus Societati esse debet 
gubernator, appellatus Praeses, cuius sollertiae ac vigilantiae praestitutis 
cum facultatibus, generalis societatis ipsius actio manet concredita, Nos 
penitus animadvertentes, quanti intersit ut electioni illius maximum 
tribuatur pondus, illam Nobis et Sanctae huic Apostolicae Sedi_ reser- 
vamus. Itaque volumus ut Praesidis ipsius electio fiat e tribus candidatis 
ad hoc a moderatorum consilio designandis, quorum nomina per tra- 
mitem Cardinalis Societatis Patroni, transmittentur ad Urbem. Decerni- 
mus insuper ut societatis Praeses a Sede Apostolica sic nominatus, offi- 
cium retinere nequeat ultra spatium quinquenii. Tandem auspicatissima 
hac ipsa occasione peropportunum consilium ducimus, confirmare atque 
de integro concedere in perpetuum Associationi vestrae, illiusque uni- 
versis sodalibus, benefactoribus et zelatoribus indulgentias, gratias et 
privilegia omnia iam alias tributa potissimum per Nostras Litteras ad te 
datas die vu Iunii anno McMvII. 

Maxime enim Nobis cordi est ut erga frugiferam vestram Conso- 
ciationem magis magisque in dies, harum regionum fidelium animi 
mentesque inclinentur; quibus fidelibus, non minus quam tibi, venera- 
bilis frater, tuoque clero, effuso christianae charitatis spiritu, coelestium 
munerum auspicem Nostraeque benevolentiae pignus apostolicam bene- 
dictionem peramanter impertimur. 

Datum Romae apud S. Petrum, sub annulo Piscatoris, die 1x Iunii 
mcmx, Pontificatus Nostri anno septimo. 


R. Carp. Merry DEL VAL, 
L. +5 S. a Secretis Status. 

EPISTOLAE 


I. 


AD R. P. D. ALFREDUM WILLIEZ, ATREBATENSIUM EPISCOPUM, 
DE VIGESIMO QUINTO SACERDOTII ANNIVERSARIO GRATULANDI CAUSA. 


Venerabilis Frater, salutem et apostolicam benedictionem. — Qui 
tristia saepius, ob lamentabiles Gallicae Ecclesiae casus communicare 
consuevimus, laeta modo afferimus, gratulationes scilicet ac vota quibus 
semisaeculari sacerdotii tui natali perlibenter occurrimus. Quamvis vero 
optatam huius diei laetitiam complexi iam animo fuimus ac veluti auspi- 
cati quum, nuntio illius vix accepto, te paterna benevolentia inter Anti- 
stites adlegimus qui Nostro adstant Solio, libet hodie, ipso in limine 
sollemnis, iterato amoris argumento, gaudia tua geminare. Sed libet etiam 
una simul tibi gratulari navitatem in pascendo concredito grege, eamque 
frequentibus egregiisque pietatis tuae testatam monimentis; gratulari 
constantiam qua nuper reus factus servatae religiosissime officii con- 
scientiae, te strenuum praestitisti Ecclesiae iurium adsertorem et dignum 
plane ac parem ceteris Galliae Praesulibus, quos, ob idem susceptum 
puerilis institutionis patrocinium, et ipsos in crimen vocatos doluimus 
et laetati sumus praeclara edentes omnium in oculis haud obscura for- 
titudinis exempla. Sit itaque tibi faustus hic dies, sit felix; et in mox 
iterandis suscepti olim sacerdotii gaudiis « innovetur ut aquilae iuventus 
tua » ut integris perpetuo viribus, qualiacumque catholicae rei in Gallia 
futura sint tempora, tu quidem et ferre perpetuo par sis et invicto animo 
superare. 

Auspicem interea divinorum munerum Nostraeque benevolentiae 
testem apostolicam benedictionem tibi, Venerabilis Frater, tuaeque dioe- 
cesis Clero populoque amantissime in Domino impertimus. 

Datum Romae apud Sanctum Petrum, die xx1 Maii mcmx, Ponti 


ficatus Nostri anno septimo. 
PIUS PP. X. 


II. 


AD R. P. D. GUGLIELMUM VAN DE VEN. BUSCODUCENSEM EPISCOPUM. 


Venerabilis Frater, salutem et apostolicam benedictionem. — Etsi 
pro tua modestia passurus non es, ut natalem quinquagesimum, qui 

appetit, sacerdotii tui Clerus iste et populus laetitiis publicis concele- 
brent, non tu tamen prohibere potes, quin incensa eorum appareant studia, 
quibus te iure ob merita prosequuntur. Novimus enim his octodecim 
annis, cum ecclesiam Buscoducensem gubernas, nihil te fecisse reliqui, 
quod ad divinam gloriam et ad sempiternam hominum salutem perti- 
neret: maximeque tua vel vigilantia vel solertia vel diligentia effectum 
esse, ut et ista dioecesis fere a Modernismi peste immunis evaderet; et 
opportuna istic omne genus sodalitia laicorum, in primisque opificum, 
duce et magistra Religione, exsisterent; et, usu frequenti sanctissimae 
Eucharistiae propagato, christianae vitae decus apud populum quotidie 
latius floresceret. Haec omnia nimirum cum gratiam caritatemque filio- 
rum tibi, tum singularem Nostram benevolentiam pariunt. Quare piis 
pro te precibus votisque tuorum Nostra adiungimus perlibenter: atque 
auspex divinorum, quae impense precamur, inunerum apostolica sit bene- 
dictio, quam tibi, Venerabilis Frater, amantissime impertimus. 

Datum Romae apud S. Petrum, die xxi maii Mcmx, Pontificatus 
Nostri anno septimo. 


PIUS PP. X. 


AD R. P. D. [ACOBUM RADINI-TEDESCHI EPISCOPUM BERGOMENSEM, 
OB HABITAM SYNODUM DIOECESANAM. 


Venerabilis Frater, salutem et apostolicam benedictionem. — Tuam 
pastoralis officii diligentiam bene novimus: ideo, si gratum Nobis, non mi- 
rum accidit, Synodum istic dioecesanam, duorum fere saeculorum inter- 
misso spatio, nuper esse, te instante, habitam. Nec minus pietatem fidemque 
tuam Clerique tui in Nos eximiam iam diu exploratam habemus; sed 
eam tamen, communi vestra epistola studiosissime testatam, grato Nos 
animo complexi sumus. Etenim in his tantis angoribus, quibus non tam 
ob acerbitatem inimicorum, qui undique in Ecclesiam sanctam impetum 
faciunt, quam ob contumaciam ac temeritatem quorumdam domestico- 
rum afficimur, tempestivum aliquem solatii fructum cepimus ex vestris 
litteris, siquidem ex iis intelleximus, vobis hoc maximae semper fore, 
uti est, curae, ut digne ambuletis vocatione, qua vocati estis; ac pro- 
pterea quae vel de integritate doctrinae catholicae, vel de instituto sacerdo- 
talis vitae, vel de christiano cultu promovendo populi a Nobis praescripta 
sunt, ea diligenter, quemadmodum consuevistis, exsequamini. Quare 

gratias pro hac suavitate officii vobis agimus, itemque pro collatione 
stipis, qua tenuitati Sedis Apostolicae pie subvenistis. Simul autem Deum 
quaesumus, suis vos remuneretur muneribus, unde utiliter ad vestram 
et multorum salutem possitis contendere; eorumque auspicem vobis, 
primumque tibi, Venerabilis Frater, apostolicam benedictionem, praeci- 
pua quadam cum caritate, impertimus. 

Datum Romae apud S. Petrum, die xxm Maii mcmx, Pontificatus 
Nostri anno septimo. 


PIUS PP. X. 


IV. 


AD R. P. D. FERDINANDUM DE CROY PROTONOTARIUM APOSTOLICUM, 
DE EDITO COMMENTARIOLO “ BULLETIN PAROISSIAL ”. 


Dilecte Fili, salutem et apostolicam benedictionem. — Dari operam 
diariis commentariisve scribendis, quibus christiana sapientia illustretur 
vulgo et defendatur, non modo opportunum est hodie, sed plane neces- 
sarium, cum tantam populis luem scripta religioni catholicae inimica 
spargunt. Id perspicientes, tu cum aliis e dioecesi Tornacensi egregiis viris 
commode popularium vestrorum temporibus consulitis, vulgando, ut 
iamdudum facitis, bis in mense commentariolum, Bulletin Paroissial 
quod dicitur. Hoc enim videmus ea ratione a vobis compositum, ut ad 
homines, non ita paucos, quos religionis oblivio distinet ab Ecclesiae 
sacris, maternam Ecclesiae quodammodo vocem afferat, eisque doctrinae 
christianae inculcet praecepta, quae de sacerdotis ore non requirunt. 
Quare opus huiusmodi Nos laudamus vehementer et probamus, vosque 
hortamur, ut id alacres, quemadmodum suscepistis, perseveretis. Auspi- 
cem autem divinorum munerum ac testem paternae benevolentiae Nostrae 
tibi, dilecte fili, et omnibus qui, te praeside, in hac re elaborant, apo- 
stolicam benedictionem amantissime impertimus. 

Datum Romae apud S. Petrum, die xx1v Maii mcmx, Pontificatus 
Nostri anno septimo. 


PIUS PP. X. 

V. 


AD V. E. ANDREAM 8S. R. E. CARDINALEM FERRARI, ARCHIEPISCOPUM MEDIO- 
LANENSEM, CETEROSQUE EIUSDEM PROVINCIAE ECCLESIASTICAE EPISCOPOS, 
OB CELEBRANDAM 8S. CAROLI BORROMAEI MEMORIAM. 


Dilecte Fili Noster et Venerabiles Fratres, salutem et apostolicam 
benedictionem. — Quamquam et in cura pastorali et in obsequio Sedis 
Apostolicae nemini conceditis, tamen consentaneum est ad utramque 
vos laudem inflammari solemni memoria Caroli Borromaei celebranda : 
qui sane mirifice tum Vicario Iesu Christi deditus, tum de salute ani- 
marum sollicitus fuit. Id enim ex vestris litteris, quas nuper congregati, 
ut quotannis soletis, Rhaudi, communiter ad Nos dedistis, intelleximus, 
et quidem libentissime. Itaque, cum vos eo vel vigilantiores fore ad 
luem Modernismi, multiplici lapsu irrepentis, coercendam; vel diligen- 
tiores ad populum christiana doctrina instruendum; vel acriores ad 
iura tuenda et auctoritatem Apostolicae Sedis; vel denique maiore studio 
disciplinam Ecclesiae sartam tectam conservaturos profiteamini, cernimus 
iam animo, quanto fructuosior istis dioecesibus vester futurus sit epi- 
scopatus. Interea, ipso auspice beato Carolo, divinorum copiam mune- 
rum vobis, dilecte Fili Noster et Venerabiles Fratres, impense precamur; 
vobisque et vestris gregibus apostolicam benedictionem amantissime 
impertimus. 

Datum Romae apud S. Petrum, die vi Iunii mcmx, Pontificatus 
Nostri anno septimo: 


PIUS PP. X. 


VI. 


AD R. P. D. IGNATIUM, PATRIARCHAM ANTIOCHENUM SYRORUM. 


Venerabilis Frater, salutem et apostolicam benedictionem. — Quam 
tu et Venerabiles Fratres, qui tecum una convenerant communibus dioe- 
cesium vestrarum rebus et dissidentium Iacobitarum saluti consultum, 
misistis ad Nos epistolam plenam officii,eam Nos quidem legimus per- 
libenter. Cognovimus enim et ad deliberandum egregie paratos vos 
aggressos esse, cum spiritualibus exercitiis dedissetis operam, et in deli- 
berando optime esse versatos, id est fraterna caritate comite. Et vero, 
quod sublatis quae intercedebant, dissensionibus inter vos et contro- 
versiis, vetus animorum concordia coaluit, incredibiliter gaudemus. Vos 

autem pergite regnum Iesu Christi in istis regionibus et tueri et pro- 
movere, ut facitis, certumque habete Nos vobis nec consilio, nec auxilio, 
pro facultate defuturos. Auspicem interea divinorum munerum ac testem 
benevolentiae Nostrae, vobis, Venerabiles Fratres, et gregibus vestris 
apostolicam benedictionem peramanter impertimus. 

Datum Romae apud S. Petrum, die vim Iunii mcmx, Pontificatus 
Nostri anno septimo. 


PIUS PP. X. 


AD V. E. 1ULIUM S. R. E. CARD. BOSCHI, ARCHIEPISCOPUM FERKRARIENSEM ET 
EPISCOPUM COMACLENSEM, CETEROSQUE FLAMINIAE REGIONIS ARCHIEPI- 
SCOPOS ET EPISCOPOS, POST ANNUM CONVENTUM BONONIAE HABITUM. 


Dilecte Fili Noster et Venerabiles Fratres, salutem et apostolicam 
benedictionem. — Quae paucis abhine diebus, Bononiae, ut quotannis 
soletis, congregati, vota pro incolumitate Nostra suscipiebatis, Nobis ea 
ipsa die significanda quae anniversaria afferebat natalis Nostri gaudia, 
pergrata equidem habuimus. Idque eo magis quod animorum vestrorum 
testificationem pleniorem reddidistis tum optimi significatione iudicii 
quod de iis facitis quae nuperrime Encyclicis litteris, in lucem inspi- 
cientes exemplorum Caroli sanctissimi Episcopi, universis in Christo 
Fratribus ediximus, tum etiam alacritate quam ultro pollicebamini in 


iis ad quae hortati sumus exequendis. Faxit Deus ut tam perspicua pasto- 
ralis sollicitudinis miraeque sollertiae exempla quibus Carolus tanto- 


pere inclaruit et Ecclesiae profuit, Episcoporum omnium animis hae- 
reant ita ut eosdem non ad admirationem modo, sed et ad imitationem 
sancte provocent. Id maxime optamus, et quantum potes sumus, docendo, 
hortando, praecipiendo pro viribus urgemus atque enixis precibus a Deo 
contendimus. Studia Nostra vestras ne desiderent partes. Siquidem aeque 
et in Nos et in vos cadunt ea, gravissima sane, Pauli verba: « Ipsi enim 
pervigilant, quasi rationem pro animabus vestris reddituri ». Sed haec, 
dilecte Fili et venerabiles Fratres, scribimus vobis non ut stimulos 
adiiciamus navitati vestrae, quam stimulis minime egere compertum habe- 
mus; sed potius ut paternae Nostrae in vos caritatis novum addamus 
testimonium. 

Actuosam caritatem vestram augeat in dies et uberiorem efficiat 
Apostolica Benedictio, quam, divinorum munerum auspicem, et Nostrae 
testem benevolentiae, vobis omnibus, dilecte Fili Noster et Venerabiles 

Fratres, nec non cuiusque vestrum Clero populoque peramanter in Do- 
mino impertimus. 
Datum Romae apud S. Petrum, die xiv Iunii mcmx, Pontificatus No- 
stri anno septimo. 
PIUS PP. X. 


S. CONGREGATIO CONSISTORIALIS 


NOMINATIONES EPISCOPORUM. 


SSmus D. N. Pius PP. X, decreto Sacrae Congregationis Consisto- 
rialis, elegit : 

23 iunii 1910. — R. D. Adulphum Verrienti, archidioecesis Brun- 
dusinae, novissime Barensi in provincia utriusque archipresbyteralis 
unitae ecclesiae Alti Muri et Aquae Vivae nullius dioeceseos Praelatum 
Ordinarium renunciatum, in Episcopum titularis ecclesiae Calyndensis 
(Calinda). 

30 iunii 1910. — R. P. Petrum Armengaudium Valenzuela, Magi- 
strum Generalem Ordinis B. M. V. de Mercede, in episcopum cathedralis 
ecclesiae S. Caroli Ancudiae (S. Carlo di Ancud) in republica Chilena 
Americae Meridionalis. 

4 iulii 1910. — R. D. Patritium Finegan, parochum de Ballinamore, 
in episcopum cathedralis ecclesiae Kilmorensis (Kilmore) in Hibernia. 

4 iulii — R. P. D. Iosephum JIacobum Irala, olim episcopum cathe- 
dralis ecclesiae de Chachapoyas, in episcopum titularis ecclesiae Tin- 
gitanae (Tingis). 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


ERECTIO DIOECESIS. 


SSmus Dominus Noster Pius PP. X, decreto Sacrae Congregationis 
Consistorialis, erexit: 

7 iulii 1910. — Sedem episcopalem Caliensem (Cali) provinciae 
ecclesiasticae Popayanensis (Popayan) in republica Columbiana. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 

S. CONGREGATIO CONCILII 


GRANATEN. 


PROCESSIONIS IN FESTO SANCTISSIMI CORPORIS CHRISTI. 


1. Revinus Archiepiscopus Granaten. supplicem libellum SSmo D. N. 
Pio PP. Papae X porrexit cuius tenor est sequens: 

« Beatissime Pater. - Iosephus Archiep. Granaten. in Hispania, ad 
« B. V. pedes humillime provolutus exponit: 

« a) In hac alma Civitate Granatensi celebrari solemniter proces- 
« sionem in festo SSimi Corporis Christi, et in Synodalibus Dioecesanis 
« praescribi, ut ex omnibus paroeciis civitatis, quae sunt numero tredecim, 
« assistant Cruces parochiales cum clero et fidelibus devotionem haben- 
« tibus. 

« b) Item, licet ex contextu Legis Synodalis deducatur litteraliter 
« assistentiam esse praescriptam aliis paroeciis ex ditione limitrophae 
« civitatis dicta Vega et Sierra, quae viginti octo numero constat, etiam 
« ex desiderio Regum Catholicorum, quando Mauris profligatis instau- 
«rationem religioso-civilem huius regionis mirabiliter explevere, nec 
« non ex annuo mandato Ordinarii, ut splendor processionis Apostolicae 
« et Metropolitanae Ecclesiae Granatensis augeatur, id ordinatum esse 
« constat. 

«c) Quando prima vice infrascriptus processioni SSmi Corporis 
« Christi interfuit, observavit quod Parochi civitatis quidem assistebant, 
« sed ex aliis ditionis limitrophae de Vega et Sierra deficiebant viginti 
« unum, allegantes distantiam et aegritudinem, molestiasque itineris, 
« aestatis, quod aliis annis repetitum est. 

« d) Exquirens utrum hi parochi non assistentes celebraverint in 
« feria V propria, festivitatem et processionem SSmi Corporis Christi, 
« negative responsum est, unde publice patet notumque est, quod maior 
«pars eorum, nec assistebant processioni Ecclesiae Metropolitanae 
« neque in suo proprio die nec in alio aliquo celebrabant processio- 
«nem nec festum in sua paroecia. 

« e) Infrascriptus intelligens quod si post Maurorum vastationem 
« oppida parva erant valdeque difficile ut functiones ecclesiasticae solem- 
« niter celebrarentur, tamen nunc temporis, quia multiplicata et valde 
« extensa sunt, non est difficultas, et ita populi desiderant, disposuit ut 

«lex generalis Ecclesiae observaretur, hoc est, ut paroeciae urbanae 
« assisterent, sed aliae extra civitatem, loco interessendi, Missam et pro- 
« cessionem in sua propria Ecclesia celebrarent, quod magna populorum 
« laetitia et plausu factum est duobus iam abhinc annis. 

« f) Nune vero Municipium Civitatis Granatensis postulat ut revo- 
« cetur Ordinaria dispositio, et Cruces parochiales extra-urbanae assi- 
« stant, cum parochis, processioni Ecclesiae Metropolitanae, sed cum 
« difficultates, quae assistentiam parochorum impediunt, subsistant, 
« certo timendum est quod iterum ad inobservantiam introductam redi- 
« bunt. 

« Quibus attentis, Archiepiscopus interrogat: 1.° An sua ordinatio 
« celebrandi in omnibus paroeciis festum SSmi Corporis Christi cum 
« processione in feria V, iuxta Bullam Urbani IV anno 1264 datam, et 
«a Summis Pontificibus Clemente V, Martino V, et Eugenio IV con- 
« firmatam, sit sustinenda vel abroganda vel modificanda et in quo 
« sensu. 

« 2.° An sufficiat paroeciis extra-urbanis celebrare festum et pro- 
cessionem SSmi Corporis Christi in Dominica infra octavam vel in 
aliquo die octavae. 

« 3° An sufficiat ut paroeciae Civitatis assistant processioni Eccle- 
siae Metropolitanae, vel expediat instaurare antiquam praxim, vi cuius 
non modo assistebant laudatae processioni, sed in aliis diebus octavae 
unaquaeque suam celebrabat particularem processionem, ut in aliqui- 
« bus dioecesibus fit. 

« 4° An approbanda introducta praxis a Conventu, seu Universi- 
tate dicta, Parochorum, celebrandi brevem processionem in Dominica 
infra octavam, quam processionem infrascriptus amplificavit, et auxit, 
« assistens et manu sua deferens SSmum Sacramentum ad augendum 
« Divinae Eucharistiae cultum. 

« Haec desiderat ut omnia, quae ad divinum cultum spectant, recte 
« fiant. 

« Granatae, die 20 Martii 1909. 

« L. 44 S.- B. V. H. Iosephus Archiep. Granatensis ». 

Ad adaequatam harum quaestionum solutionem obtinendam, ne 
falso haec laboret supposito, non erit abs re principia canonico-liturgica 
in antecessum exponere circa processionem in genere et illam SSimi 
Corporis Christi in specie. 

Sacr. Tridentinum Concilium (sess. XXV, c. 13 de Regul.) statuit: 
« Exempti omnes, tam clerici saeculares, quam regulares quicumque, 
«etiam monachi, ad publicas processiones vocati accedere compellan- 

« tur, iis tantum exceptis, qui in strictiori clausura perpetuo vivunt ». 
Vocante igitur Episcopo omnes ad publicas processiones accedere tenen- 
tur. Requiritur tamen 1.° quod Episcopus processionem indicat, et 
2.° quod haee sit publica. 

SS. CC. Rituum et Concilii suis responsionibus authentice rem 
declaraverunt. Siquidem in una Elboren. (14 Ian. 1617, n. 346), S. R. C. 
decrevit: « Ad Archiepiscopum privative quoad alios in sua dioecesi per- 
« tinere indicere publicas processiones » (Cfr. Urbevetan., 17 Jan. 1606, 
n. 217). 

S. eadem C. simul cum S. C. C. hoe aliud generale principium 
sancivit: « Episcopi esse edicere, decernere, dirigere atque deducere 
« processiones, de consilio tantum Capituli, non autem consensu. Idque 
« in omnibus processionibus servandum » (Elboren., 28 Mart. 1626, n. 394). 
(Idem principium S. C. C. sanciverat in Derthusen., 11 Mart. 1619), (ap. 
Pallottini, Vol. XV, v. Processiones, n. 3). Agebatur de processionibus 
de novo in perpetuum constituendis, et de iis, quae una dumtaxat 
vice ob publicam causam indici debebant, non vero de processionibus 
a lege communi imperatis. Non obstante quoque contraria consuetudine 
(S. C. C. Sarnen., 22 Tun. 1619, lib. 12 Decretor., p. 13). 

Item absente Episcopo spectare ad Vicarium Generalem (S. R. C. 
Vigilien., 28 Sept. 1630, n. 545). 

Potest denique Ordinarius iuris remediis compellere etiam exem- 
ptos ad processiones. Etenim cum in hac re cesset exemptio, omnes 
subiiciuntur simpliciter iurisdictioni Episcopi, et hinc Episcopus potest 
eos poena canonica sibi bene visa, etiam excommunicatione, coércere ‘. 
A fortiori potest sub censuris compellere clerum sibi plene subditum. 
Rationes huius sunt decor sacrarum processionum, populi aedificatio, 
aliaeque passim a DD. enumeratae. 

Altera conditio est quod processiones sint publicae. Quaenam hae 
sint, ad quas etiam exempti accedere tenentur, edocemur a Decreto 
Congregationis particularis habitae de mandato Urbani VIII, a. 1628, 
cuius haec sunt verba: « Auditis.... unanimiter censuerunt posse Epi- 
« scopos poenis sibi bene visis compellere quoscumque Regulares recu- 

« santes, etiamsi Monachos et quomodolibet exemptos ad infrascriptas 
« processiones accedere, atque illis interesse, exceptis dumtaxat in stri- 
« ctiori clausura viventibus, et Monasteriis, ultra medium milliare a 


‘ Cfr. S. C. Epise. in Caietan., 25 Oct. 1602; S. C. C., 27 Tul. 1627; in Mediolanen., 3 
Aug. 1658; Pignatey., Cons. Can. T. 111, n. XLVI. n. 11, 12, 13. - Steen. Gratiay, - 
Decis, 232, n. 15, in Curia Ep. Papien. e 

« civitate distantibus; nempe in festo SS. Corporis Christi,in Litaniis 
« maioribus, in Rogationibus ac in quibuscumque aliis publicis et con- 
« suetis vel pro bono, causa aut honore publico ab Episcopis indictis 
« processionibus, non obstantibus etc., privilegiis tantum Apostolicis 
« S. Concilio Trid. posterioribus contrarium desuper disponentibus mi- 
« nime sublatis » (Pignatelli, ¢«. Cons. Can. CXXII). 

Ex quo pariter edocemur Episcopum ad extraordinarias quoque 
processiones compellere posse clerum. Huic decreto concinunt plurima 
S. R. C. decreta e. gr. Matheranen. n. 259; Ferrarien. n. 272; Chilen. n. 282, 
Sorana, 878, ad 1, etc. et unanimis DD. sententia. 

Ast licet Episcopus etiam per censuras compellere possit clerum 
sive saecularem sive regularem ad interveniendum publicis processio- 
nibus, hoc tamen cum aliqua limitatione est accipiendum. Et ut prae- 
tereamus quae ad nostrum non spectant casum, e. g. quoad Clericos 
Regulares, qui fere omnes sunt privilegiati, et religiosos in studiorum 
Collegiis degentes, inconcussum principium huius sacri fori est, ab ipso 
Urbaniano decreto confirmatum, Regulares degentes ultra medium mil- 
liare a civitate non teneri. 

Idipsum tenent DD. omnes etiam de clericis saecularibus. Ad rem 
Pallottini, (Vol. XXV, v. Process., n. 30): « Nec sub Tridentino decreto com- 
« prehenduntur Clerici extra civitatem vel oppidum degentes cum pro- 
« pria plebe, iuxta mentem S. C., de qua testatur Campanil. in div. iur. 
« can. rub. 12, c. 13, n. 117, et passim firmant DD.: multoque magis 
« concurrentibus itineris longitudine ac viarum asperitate cum sola 
« distantia 500 passuum a moeniis oppidi seu civitatis sufficiens repu- 
«tetur ne clerici rurales, licet curam animarum habentes, teneantur 
« accedere ad publicas processiones in ea fieri solitas ut notat Fagnan., 
«in cap. Nimis XVIII, de excess. Prael., n. 11‘, et rescripsit S. C. iuxta 
« resolutionem quae refert Piasec. in praw. Episc. p. 2, c. 3, n. 31». 

« Multo minus igitur ad Processiones accedere tenentur qui ultra 
« medium milliarium distant (S. C. C. in Caesenat. 1592, lib. 7, Decr. p. 35. - 
« Montis Regal. a 1601, lib. 9, p. 1347. - Aliphan. 20 Tul. 1678, lib. 29, 
« p. 110). Ib. n. 31 ». 

« Idautem, ut Pallottini docet (n. 35) intelligendum est in casu, quo 
«contraria non vigeat legitima consuetudo, ut declaravit S. C. in una 
« Strongolen. 17 Iun. 1645, lib. 17 decr. p. 483: quin imo ultra milliare 
« tradit Matteucc., de Offic. Cur. Eccl., c. 4, n. 8 ». 


' Nempe Gregorium PP. XIII excepisse regulares, quorum monasteria distant 
a civitate ultra medium milliare, ut est adnotandum in lib. publ. S. C. C. ad dict. 
cap. 17 (Ap. CaTta.an., Rit. Rom, illustr., tit. IX, n. XXIII. 

Itaque Episcopus tantum, vel eo absente, Vicarius Generalis, habet 
ius et officium indicendi, moderandi processiones publicas h. e.: pro 
bono vel causa publica; sive ordinarias, sive etiam, (de consilio tamen, 
non autem de Capituli consensu) extraordinarias, sive primo instituan- 
tur in perpetuum servandae, sive pro una tantum vice: et insuper ius 
habet obligandi ad interveniendum etiam exemptos (in ceteris) a sua 
iurisdictione, dummodo non sint privilegiati, eosque renuentes compel- 
lendi per poenas sibi bene visas, imo quoque per censuras. Ast non 
potest compellere degentes extra civitatem ultra medium milliare, nisi 
vigeat consuetudo, quam tamen ipse, si ita sibi in Domino videatur, 
potest abrogare. Consuetudo’ enim suam vim a legali legislatoris con- 
sensu sumit, qui in casu est ipse Episcopus. 

Haec principia totam suam vim obtinent quoad processiones publi- 
cas, generales, sive ordinarias sive extraordinarias, quas Episcopus velit 
indicere; sed non respiciunt processiones licet ordinarias et de iure 
communi, quae tamen non sunt generales totius cleri, sed particulares 
alicuius Ecclesiae. 

Porro nulla est generalis lex quae omnes et singulas paroecias 
obliget ad ordinarias processiones et a fortiori ad illam SSmi Corporis 
Christi, pro qua rite et decore peragenda plura requiruntur, ut patet. 

Nulla quidem est lex obligans, ut paulo post videbimus, sed etiam 
nulla prohibens, imo liberum est cuique Ecclesiae, etiam sine licentia 
Episcopi, particularem processionem ex ordinariis ducere, si commode 
fieri possit (Quart, de process. - De Herpt, Sac. lit. prax. vol. 3, 
n. 314). 

Aliae processiones consuetae possunt quoque publice fieri sine Epi- 
scopi licentia, licet ipse possit eas prohibere, etiam non obstante con- 
suetudine (S. R. C., n. 346, 2). 

Ius autem habet Episcopus ordinarias processiones publicas a sin- 
gulis fieri paroeciis si ita expedire in Domino iudicaverit (QuarTI, ib. 
sect. ITI, p. 1): et hoc eruitur sive ex natura potestatis Episcopalis, sive 
ex intentione iuris, dummodo tamen processiones, praesertim SSmi Sa- 
cramenti, commode et decore fieri possint, quod Episcopi prudenti arbi- 
trio relinquitur. 

Et hoc sufficiat de processionibus in genere; nunc quaedam de 
processione SSmi Corporis Christi et de Eius festo sunt dicenda. 

Festum SSmi Corporis Christi primo institutum fuit Leodii a. 1246 
a Roberto de Thorete, Episcopo post revelationes divinitus habitas a 
B. Iuliana Cornelionen. Virg. Iacobus Pantaleo de Troyes, qui, dum esset 
Archidiaconus Leodien., Iulianae revelationes probaverat,qui postea fuit 

Episcopus Virodunen. et Patriarcha Hierosolymitan., factus denique a. 1261 
Summus Pontifex sub nomine Urbani IV, Episcopi Leodien. preces, effi- 
caciores redditas a miraculo Vulsinii habito a. 1262, benigne excepit, et 
mense Augusto a. 1264 Bullam Transiturus edidit, vi cuius Festum SSii 
Corporis Christi instituit et ad universam Ecclesiam obligatorie exten- 
dit. Ast vix haec Bulla fuerat promulgata, Urbanus viam universae car- 
nis est ingressus, et festum de facto non fuit ubique receptum. A. 1311, 
Clemens V, in Consilio Viennen. Bullam Si Dominum, edidit in qua 
integre inseruit Bullam Transiturus, eiusque successor Ioannes XXII 
pleniorem eius executionem curavit. 

Martinus V, per Bullam Ineffabile (VII Kal. Iun. 1429) indulgen- 
tias ampliavit, et primus est qui loquitur de processionibus in hoc festo, 
sine tamen expresso praecepto: « Illi praeterea, ait, qui processiones, in 
« quibus ipsius vivificum Sacramentum dicto festo deferetur, continuo 
« secuti fuerint etc. ». Eugenius IV per Bullam Eacellentissimum (VII kal. 
Iun. 1433) indulgentias a Martino V concessas duplicavit. 

Nullum itaque praeceptum universale in his Bullis reperitur circa 
processiones in hoc festo faciendas. 

Porro processiones theophoricae a pluribus iam saeculis in parti- 
cularibus Ecclesiis vel Monasteriis fiebant, praesertim in hebdomada 
maiori (V. Can. IV, Cone. Bracharen. a 675. - Lanfranc. Statut. Monast. 
tempore haer. Berengar. - Ordinarium Rothomagen. etc.). 

Instituto speciali festo SSmi Corporis Christi, pronum erat proces- 
siones hac die ex devotione introduci, et plurima sunt huius rei monu- 
menta iam a saec. XIV. 

Attamen Sacr. Conc. Trid. in Sessione XIII, habita die 11 Oct. 1551, 
mediante itaque saec. XVI, de ea loquitur uti solum per consuetudi- 
nem introducta. Etenim in Can. VI dicitur: « Si q. d. in S. Eucharistiae 
« Sacramento Christum .... neque in processionibus secundum laudabi- 
« lem et universalem Ecclesiae sanctae ritum et consuetudinem solemni- 
« ter circumgestandum etc. » 

Hoc nonobstante adhuc sub fine saec. XVI generale praeceptum 
nondum aderat. Etenim in Sacerdotali Romano p. Alberti Castellani, O. P., 
(ed. Venet. a. 1564) processio SSmi Corporis Christi adnumeratur inter 
processiones extraordinarias (quae sunt « ex diversis necessitatibus 
« institutae) », et de ea legitur: « In festo SSmi Corporis Christi fit ubi- 
« que generalis processio » (p. 267). Quum itaque inter extraordinarias 
processiones adnumeretur, non habebatur ut praeceptiva pro universa 
Ecclesia. 

Porro haec universalis consuetudo, quae in pluribus particularibus 

Ecclesiis pro legem scriptam sancita iam fuerat, pro universa Ecclesia 
confirmata est, quando in fine saec. XVI et initio saec. XVII in libris 
liturgicis Caeremoniali Epp. et Rituali Rom. fuit inserta. 

Caer. Epp. (lib. II, c. XX XIII) processionis praeceptum supponit, sed 
pro Cathedrali tantum; scribit enim: « Ut processio quae hac die erit 
« facienda rite et recte ac secundum debitas caeremonias in honorem 
« tanti Sacramenti fiat .... cura erit Episcopi etc. Item ut fiat rotulus, in 
« quo describantur.... omnes..... qui huic interesse consueverunt vel 
« debent ». 

Ex toto contexiu nulla eruitur allusio ad alias Ecclesias non Ca- 
thedrales. 

Rituale Rom. (tit. IX, c. I, § 8-9) distinguit quidem, ut Sacerdotale 
romanum, processiones in ordinarias et extraordinarias, et adnume- 
rat processionem SSmi Corporis Christi inter ordinarias, sed nullum 
indicat generale praeceptum, sed potius supponit consuetudinem. Scribit 
enim: «<n. 8. Processiones autem quaedam sunt ordinariae, quae fiunt 
« certis diebus per annum, ut.... in festo Corporis Chr. vel aliis diebus 
« pro consuetudine Ecclesiarum; n. 9 quaedam vero sunt extraordi- 
« nariae, ut quae variis ac publicis Ecclesiae de causis in dies indi- 
« cuntur ». 

Ex his rubricis SS. CC. et DD. unanimiter deducunt in festo SS. Cor- 
poris Christi processionem esse obligatoriam in civitate Episcopali, eamque 
unicam ab Episcopo esse indicendam cum interventu totius Cleri, cete- 
rasque Ecclesias in eadem civitate non posse processiones eadem die 
peragere (Cfr. S. R. C., Tuscanellae, 19 Aug. 1619, n. 375). Non est nobis 
immorari in aperiendis rationibus cur unica processio hac die fieri debeat, 
cum sint evidentes. Haec lex, ut patet, est observanda quousque loci 
ac temporum circumstantiae sinant. Haec servabantur in Urbe, et ser- 
vantur Granatae. | 

Hisce praeiactis nonnulla sunt adnotanda circa ea quae a Reviho 
Archiepiscopo Granaten. in supplici libello exponuntur. 

Revius Archiepiscopus testatur 1.° synodali lege urbanos parochos 
cum sua cruce teneri interesse processioni SSmi Corporis Christi Recte 
(n. 1*) omnino iuxta Caerem. Epp. 

Testatur 2.°, non solum lege synodali, annuo ulterius Ordinarii man- 
dato idem intimatur paroeciis quoque: « ex ditione limitrophi Sierra et 
« de Vega, ex desiderio Regum Catholicorum ete. ». 

Exponit idem Archiepiscopus eosdem parochos non solum non inter- 
fuisse, sed nec in suis Ecclesiis processionem duxisse in festo, nec per 


octavam. 

Ut vidimus nulla est lex generalis paroecias obligans. 

Rihus Archiepiscopus, circumstantias omnes perpendens mandavit 
ut processio SSmi Sacramenti in festo Corporis Christi in unaquaque 
ex supradictis paroeciis extra-urbanis fieret. 

Ut vidimus nulla est generalis Ecclesiae lex hoc praecipiens, sed 
episcopali auctoritate, circumstantiis rite perpensis, potest induci. 

Verum Municipium Granatae id aegre fert, et postulat ut hoc Epi- 
scopi mandatum revocetur. 

Licet laudabile et pium sit municipalis auctoritatis votum, attamen 
in casu non videtur rationabile, nec in praxim facile deducendum. Exces- 
sive enim durum esset omnibus illis parochis (nisi forte uno vel altero 
excepto) plura passuum millia in eundo et in redeundo peragere. Oppida 
et plebes singulae sine parocho per integrum diem festum, et quidem 
solemnissimum , remanere deberent, fortasse quoque cum animarum 
iactura ob sacramentorum administrationis carentiam. Absurdum deni- 
que est vel mente concipere populos tam dissitos posse vel velle Gra- 
natam accedere. 


Quaestionibus itaque propositis: 

I. An ordinatio Revumi Archiepiscopi Granaten. celebrandi in omni- 
bus extraurbanis paroeciis festum SSmi Corporis Christi cum processione 
sit sustinenda vel abroganda ? 

Il. An sufficiat paroeciis extra urbanis celebrare festum et processio- 
nem SSini Corporis Christi in Dominica vel alio die intra octavam ? 

Ill. An sufficiat ut paroeciae civitatis assistant processioni Ecclesiae 
Metropolitanae, vel expediat instaurare antiquam praxim, vi cuius non 
modo assistebant huic processioni, sed in aliis diebus octavae unaquaeque 
suam celebrabat particularem processionem, ut in aliquibus dioecesi- 
bus fit? 

IV. An approbanda introducta praxis a Conventu, seu Universitate 
dicta Parochorum, celebrandi brevem processionem in Dominica infra 
octavam, quam processionem Archiepiscopus amplificavit et auait, assistens 
et manu sua deferens SSmum Sacramentum, ad augendum divinae Eu- 
charistiae cultum ? 

Emi Patres S. Congregationis Concilii in generalibus comitiis diei 11 
Iunii 1910, respondendum censuerunt: 

Ad 1." Affirmative ad primam partem, negative ad secundam. 

Ad 2."" Provisum in primo. 

Ad 3.°™ et 4.°" Rem remitti prudenti iudicio Archiepiscopi. 

Sanctissimus autem Dominus Noster Pius Papa X, in Audientia 

die 12 eiusdem mensis Iunii infrascripto Secretario concessa, sententiam 
Emorum Patrum adprobare et confirmare dignatus est. 


C. Carp. Gennari, Praefectus. 


L. S. 
Basilius Pompili, Secretarius. 


S. CONGREGATIO DE RELIGIOSIS 


CIRCA EVULGATIONEM DECRETORUM HUIUS SACRAE CONGREGATIONIS. 


Apostolica Sedes, admodum sollicita provehendae perfectionis inter 
Religiosas utriusque sexus Familias, plures edidit easque saluberrimas 
leges, quibus quaedam vetantur, quaedam praescribuntur, ad Sodalium 
ingressum, institutionem, vota, studia, vitae externae rationem aliaque 
id genus apte moderanda. 

Inter quas leges, nonnullae tanti ponderis sunt, ut, iis non servatis, 
quidam actus invalidi, alii poenis ecclesiasticis multati, omnes autem 
saltem illiciti sint. 

Saepe vero contingit, ut quae Apostolica Sedes sapienter constituit, 
ad notitiam omnium Congregationum vel Domorum Religiosarum, prae- 
sertim Monialium, non perveniant, legum beneficio sic prorsus amisso. 
Ita, in exemplum, dicendum de Decretis: Singulari quidem, 27 Martii 1896, 
quoad quaestuationem; Perpensis, 3 Maii 1902, de triennali experimento 
solemni professioni religiosae praemittendo ; Quemadmodum, 17 Decem- 
bris 1890, de relatione conscientiae; Sacra Tridentina Synodus, 20 De- 
cembris 1905, de Communione frequenti; Inter ea, 7 Septembris 1909, 
de debitis contrahendis; Ecclesia Christi, 7 Septembris 1909, de quibus- 
dam Postulantibus in religiosas Familias non admittendis; Sanctissimum, 
4 Ianuarii 1910, quo praecedens decretum ad religiosas mulierum Fa- 
milias extenditur, et de aliis. 

Haec igitur Sacra Congregatio Negotiis Religiosorum Sodalium 
praeposita, summopere commendat Revihis locorum Ordinariis eorumque 
Delegatis seu Deputatis ad Monasteria, praesertim Monialium, quae 
Domum sui iuris constituunt, nec generalem Superiorissam habent, ut 
notitiam Decretorum, etiam in posterum edendorum, quae vitam reli- 
giosam respiciunt, efficaciter evulgent inter Religiosas Familias et Insti- 

tuta quoque Dioecesana, ad abusus, si qui irrepserint, tollendos, ad 
bonum largius diffundendum et uniformitatem in rerum canonicarum 
observantiam ubique obtinendam. 

Datum Romae, ex Secretaria Sacrae Congregationis de Religiosis, 
die 3 Tulii 1910. 


Fr. I. C. Carp. Vives, Praefectus. 
L. +& S. F. Cherubini, Subsecretarius. 


SACRA ROMANA ROTA 


UGENTINA 
NULLITATIS MATRIMONII - (BLEVE-SAPORITO). 


Pio PP. X feliciter regnante, Pontificatus Dominationis suae anno 
septimo, die 22 Martii 1910, RR. PP. DD. Ioannes Prior, Aloisius Sin- 
cero, Ponens, Joseph Mori, Auditores de turno, in causa Ugentina - Nul- 
litatis matrimonii, inter Camillum Bleve repraesentatum per procuratorem 
Toachim Antonelli-Costaggini et Conceptam Saporito, interveniente et di- 
sceptante in causa Vinculi Defensore ex officio, sequentem tulerunt defini- 
tivam sententiam. 

Causa praesens prius disceptata est apud Curiam Ugentinam, quae, 
sententia data sub die 25 Aprilis 1908, declaravit matrimonium habendum 
esse ut nullum. Appellante contra hance sententiam Vinculi Defensore, 
causa deducta est apud hune Sacrum Ordinem sub proposito et con- 
cordato dubio: An constet de matrimonii nullitate in casu ? 

Quantum ex Regestis Ecclesiae Parochialis Tricasii constat, anno 
millesimo octingentesimo octogesimo sexto, die vigesima tertia Septembris, 
denunciationibus praemissis continuis diebus festis, nulloque legitimo 
impedimento detecto, Noe Summonte, Rector Ecclesiae Parochialis Tri- 
casii, Camillum Bleve et Conceptam Saporito, illius Parochiae, in Ecclesia 
Parochiali interrogavit, eorumque mutuo consensu habito, solemniter 
per verba de praesenti matrimonio coniunxit, praesentibus testibus notis 
Hypatio Viva et Vito Fracasso illius Parochiae. 

Matrimonium infelicem exitum habuit, et anno 1906 coepta est causa 
de ipsius nullitate. Interim vero anno 1890 Concepta Saporito novum 

contraxit matrimonium coram Ecclesia, in urbe Panormi, quod mirum 
est omnino. 

Praesens vero matrimonium triplici ex capite impugnatur: 1.° eo 
quod non matrimonium de praesenti sed tantum sponsalia de futuro 
matrimonio contracta fuerint; 2.° ex capite defectus formae Tridentinae, 
eo quod defuerint duo requisiti testes; 3.° ex capite defectus conditionis 
de praesenti appositae ad matrimonium, seu ex capite defectus consensus 
ex errore personae. 

Verum defectus consensus ex errore personae, seu ex conditione 
apposita, quem allegavit actor in prima instantia, certe non verificatur. 
Nam haec conditio, quam actor fassus est a se positam fuisse, quod 
mulier seu sponsa dives et nobilis moribusque honesta esset, minime 
probatur, valide inverisimilis est; et denique conciliari nequit cum inten- 
tione, quam habuit sponsus, ut ipse fassus est, omnia sua bona sponsae 
donandi. 

I. Iamvero de facto celebrati matrimonii inter Camillum Bleve et 
Conceptam Saporito coram Parocho proprio, minime dubitari potest. 

Circumstantiae enim, quae regulariter adsunt matrimonio rite cele- 
brato coram Ecclesia, undequaque in casu nostro habentur. Patet enim 
ex documentis in Archivio dioeceseos Ugentinae asservatis proclama- 
tionem bannorum unicam, praevia dispensatione ab aliis obtenta, factam 
fuisse in Paroeciis sponsae et sponsi, praemissam fuisse attestationem 
liberi status contrahentium, necnon decretum, quod vulgo « contrahatur » 
audit, a Curia emissum fuisse. Postea, festivo comitatu ducta fuit sponsa 
in domum viri, secuta est cohabitatio ipsorum atque publica fama 
eos tamquam legitime nuptos habuit. Inscriptum etiam fuit matrimonium 
in Libro seu in Regestis parochialibus Matrimonii, et quamvis haec 
inscriptio minus accurata fuerit, nec subsignata a Parocho et a testibus, 
tamen explicari non posset, si matrimonii celebratio de facto non exti- 
tisset. 

De hoc facto, atque de publica fama celebrati matrimonii, testes 
praecipui sunt P. Antoninus de Notaris, sac. Vitus Giaccari, Parochus 
loci Marciano, seu parochus proprius sponsi, sac. Petrus Dell’ Abbate, 
Parochus hodiernus loci Tricase, et directe vel indirecte testantur quoque 
De Mitri, Marra Santa, archipresbyter De Filippis, sacerdos Ponzetta, 
quin imo actor et ipse. 

Quae cum ita se habeant, notandum est « matrimonium gaudere 
favore iuris », ut traditur expresse in cap. ult. De Conditionibus. Hic favor 
iuris in eo consistit ut matrimonium semel celebratum semper validum 
habendum sit, donec eius invaliditas plene non probetur. « Tolerabilius 

est enim, ait Innoc. III, (in cap. 47, De Testibus...), aliquos contra statuta 
hominum dimittere copulatos, quam coniunctos legitime contra statuta 
Domini separare ». Unde principium: « in dubio standum est pro valore 
matrimonii, quod valet in utroque foro, et a fortiori si agatur de matri- 
monio fidelium, utpote sacramento ». Ita Gasparri, De Matrimonio, I, n. 227. 

Quare minime in iudiciis de matrimonii nullitate vigere potest 
distinctio inter dubium iuris et dubium facti, eo sensu quod in dubio 
circa aliquod punctum iuris, aliquam nempe legem in se, matrimonium 
favore iuris gaudeat, in dubio vero circa aliquod factum, seu aliquod 
punctum, quod ex parte facti se teneat, matrimonium non gaudeat favore 
iuris. Neque invocari potest Instructio ad Vicarios Apost. Oceaniae Cen- 
tralis missa ex decreto S. C. S. O. Fer. IV, 18 Dec. 1872. Haec enim 
docet: « Licet autem ab hoc principio (in dubio standum est pro vali- 
ditate matrimonii) aliquando recedere aequum sit, quando nimirum (ut 
plerumque contingit in matrimoniis infidelium) quaestio agitur de facto, 
utrum scilicet matrimonium fuerit unquam contractum necne, nihilo- 
minus hoc etiam in casu non est continuo properandum ad principium 
contrarium ». Nam hic agitur de facto ipsius celebrationis matrimonii, 
utrum scilicet matrimonium fuerit unquam contractum necne, et de 
peculiaribus quorumdum locorum circumstantiis. lamvero in casu nostro 
de facto celebrati matrimonii dubitari nequit. 

Quare a recto tramite aberravit sententia Curiae Ugentinae decla- 
rans quod matrimonium praesens « debba ritenersi nuJlo pel fatto che 
« non si pud provare la presenza dei testimonii Vita e Fracasso, segnati 
« nel registro parrocchiale ». 

In praesenti enim causa minime probanda est praesentia duorum 
testium Viva et Fracasso; sed probandum potius est (ut futile dubium 
de matrimonio de futuro seu de sponsalibus loco matrimonii de prae- 
senti inito, excludamus, prout ex superius iam explosum est) vel duo 
testes non adfuisse (quod unice in casu nostro in dubium vocari potest), 
vel non rite adfuisse; idque ita certo probandum est, ut omne prudens 
dubium in contrarium submoveatur. 

Iamvero ius quod spectat, docet Reiffenstuel, lib. IV, tit. XIX, q. IV: 
« Ad hoc ut Iudex ecclesiasticus vinculum matrimonii dissolvat, debet 
eidem de impedimento dirimente constare per probationem plenam et 
perfectam ... Quod si probatio fiat per testes, debet fieri per testes sal- 
tem duos omni exceptione maiores ». 

Factum vero quod spectat, ex testibus in documento matrimonii 
relatis, scilicet Hypatio Viva et Vito Fracasso, hic denegat quidem se 
matrimonio adstitisse, ille autem fatetur se adstitisse matrimonio vel 

sponsalibus, immo potius sponsalibus, quam matrimonio: « per propria 
« convinzione ritenni trattarsi di matrimonio o promessa di matrimonio: 
« e ritengo piuttosto la seconda parte, cioé trattarsi di promessa di ma- 
« trimonio, perché mancdé la benedizione dell’ anello ». Verum non omni 
exceptione maiores dicendi sunt ad effectum de quo supra, nempe « ad 
hoe ut Judex ecclesiasticus vinculum matrimonii dissolvat ». 

Hypatius Viva equidem testatus est quod « I] parroco vestito di 
« cotta e stola benedisse i predetti Bleve e Saporito senza avere inteso 
« parola alcuna... ». Non officit autem quod verba non audiverit, vel de- 
fuerit benedictio annuli, haee enim non sunt stricte necessaria. 

At ipse, qui fuit Sacrario Ecclesiae Parochialis loci Tricase addictus, 
testatus est: « che mai vennero eseguite pubblicazioni di matrimonio tra 
« Camillo Bleve e Concetta Saporito ». Hoc autem non modo est veri- 
tati contrarium, sed nec consonum quidem est cum declarationibus ipsius 
testis, ut fassus est ipse Vitus Fracasso. Nec satis; nam ipse declaravit 
Can. Gabrieli Ciullo quod « intese scambiar delle parole ». 

Quoad Vitum Fracasso, iste coram Iudice Ecclesiastico testatus est 
« che egli ha inteso che siano fatte le pubblicazioni di matrimonio » 
coram publico Notario autem: « entrambi (Viva et Fracasso) accertano 
« che mai si sono fatte pubblicazioni di matrimonio », quod confirmat 
P. Antonius de Notaris. 

Quare, vel praescindendo a quadam specie machinationis vel col- 
lusionis, prout ex agendi ratione actoris, ex depositionibus coram No- 
tario civili, ex declarationibus P. Antonini de Notaris, Archipresbyteri 
de Filippis et Sacerdotis Ponzetta coniicere licet, horum duorum testium 
depositiones (ut testem De Mitri praetermittamus, de quo idem iudicium 
ferendum est) non omne prudens dubium excludunt in contrarium. 

Argumenti autem vis crescit, si ex adverso consideremus dotes Pa- 
rochi Summonte. | 

Parochus hodiernus Ecclesiae loci Tricase ita deposuit de parocho 
Summonte: « Era capacissimo di reggere la parrocchia. Era di buona 
« morale ed adempiente ai propri doveri. Non lo credo capace di segnare 
« un testimonio non adibito nella celebrazione del matrimonio ». Quod 
autem addit: « perd pud darsi che sbadatamente » etc. in casu, nec cre- 
dibile est. 

Parochus Franciscus Blandolino: « Il predetto Parroco mostro ottima 
« capacitd nel reggere la parrocchia ... era di buona morale. Non lo ritengo 
« capace di segnare come presente nella celebrazione dei matrimoni un 
« testimonio, che non sia stato adibito ». Idem declarant sacerdos loseph 
Grafis et Andreas Taloro. 

Quin, imo si consideremus documenta existentia in Curia Ugentina, 
ab ipso Paroco Summonte signata, liquido patet ipsum in ordine ad 
hoc matrimonium celebrandum diligentissimum fuisse quoad publica- 
tiones matrimonii, quoad domicilium, statum liberum, impedimenta -etc., 
investiganda et exquirenda. Qua ratione igitur putandum est ipsum negli- 
gentem fuisse , quinimo negligentissimum, quoad celebrationem ipsam 
matrimonii, et quoad praesentiam praesertim duorum testium formam- 
que Tridentinam ? 

Ideo praesens matrimonium praesumendum et habendum est ut 
recte factum, in forma nempe Tridentina celebratum. 

II. Sed alia subesse potest explicatio in casu nostro, nempe alios fuisse 
testes matrimonii, quod iuxta recensionem libri parochialis non in domo 
Parochi, sed in Ecclesia celebratum fuit. Scimus enim Parocho morem 
fuisse alteri munus regesta parochialia conscribendi committere, quum 
ista manu aliena constanter exarata sint. Ordinarie adhibiti erant ut 
testes matrimoniorum Viva et Fracasso, ita ut ex negligentia scriptoris 
fieri potuerit (ut hic asserit aliquando esse factum, eique concinit actualis 
Parochus Dell’ Abbate) quod ipse inscriptus fuerit tamquam testis quamvis 
de facto matrimonio non adfuerit. Certe haec agendi ratio reprehendenda 
est; at quoad ea quae ipsam matrimonii. essentiam respiciunt, Parochus 
Summonte solertem admodum se exhibuit. Nam, ut supra dictum est, 
omnia documenta necessaria collegit, dispensationem scilicet pro unica 
proclamatione facienda, attestationes denunciationis in paroecia sponsi 
factae, necnon liberi status contrahentium, et decretum Curiae, qui matri- 
monii celebrandi facultas data fuit. Nullum inter ista documenta extat 
vestigium licentiae a Curia concessae ut nuptiae fierent in domo Paro- 
chi, ex quo confirmatur celebrationem in Ecclesia factam fuisse. Cete- 
roquin istius secretae celebrationis ratio adaequata assignari nequit, 
quum in paroeciis utriusque sponsi matrimonium iam publicatum fuerit. 

Iamvero concipi nequit, ut supra notatum est, parochum, qui capa- 
cissimus traditur ad regendam parochiam, quique adamussim omnia ad 
matrimonium celebrandum praeparare studuit, in ipsa celebratione id 
omittere voluisse, vel omisisse quod ad essentialem formam contractus 
matrimonialis pertinet, praesentiam nempe testium a Concilio Triden- 
tino, cap. I, de ref. matr. sess. XXIV, requisitam. 

Ideoque etiamsi admittere velimus falsitatem libri parochialis respectu 
nominum testium, qui matrimonio celebrato adfuerunt, non sequitur 
matrimonium fuisse sine testibus, vel cum uno tantum teste, praeter 


parochum celebratum. 

Ad summum, concludere licet rem in dubio manere, at in dubio 
standum est pro valore matrimonii. 

Quibus omnibus mature perpensis, Christi nomine invocato, solum- 
que Deum prae oculis habentes, Nos infrascripti Auditores pro Tribu- 
nali sedentes, ad propositum dubium pronunciamus atque sententiamus: 
non constare de matrimonii nullitate inter Camillum Bleve et Conceptam 
Saporito. 

Ita pronunciamus, mandantes Ordinariis locorum et ministris Tri- 
bunalium, ad quos spectat, ut executioni mandent hanc sententiam et 
adversus reluctantes procedant ad normam Sacrorum canonum et prae- 
sertim c. 3, sess. XXV, de Reform. Concilii Tridentini, iis adhibitis exe- 
cutivis et coercitivis mediis, quae magis efficacia et opportuna pro rerum 
adiunctis extitura sint. 

Romae, die 22 Martii 1910. 

Ioannes Prior. 


L. 5 S. Aloisius Sincero, Ponens. 
Ioseph Mori. 


Sac. Tancredes Tani, Notarius. 


SECRETARIA STATUS 


EPISTOLAE. 


I. 


AD I. V. PAULUM FERON-VYRAU, OB EXHIBITUM SANCTITATI SUAE PRIMUM NUME- 
RUM NOVAE PUBLICATIONIS “ L’EUCHARISTIE ” AB EODEM NUPER INCE- 


PTAE. 


Le Saint-Pére a recu avec une parfaite satisfaction le premier 
numéro de la nouvelle publication que vous avez entreprise et a laquelle 
vous avez donné pour titre L’Eucharistie. Sa Sainteté, Pie X, vous féli- 
cite du choix d’un moyen qui peut étre trés efficace pour l’extension 
du culte de Auguste Sacrement de nos autels, et Elle vous encourage 
4 marcher sur les traces de votre oncle vénéré, Monsieur Vrau, qui a 
laissé un si grand exemple de dévouement a la cause catholique, et qui, 
notamment, a été l'un des principaux promoteurs des premiers Congrés 
Eucharistiques. Le Saint-Pére priera Dieu d’inspirer et de soutenir les 

hommes de foi et de doctrine qui seront vos collaborateurs, afin que 
par leurs doctes enseignements, par leur piété et zéle, ils éclairent les 
esprits et enflamment les cceurs. Soutenus par |’Esprit de Dieu, ils sau- 
ront montrer a leurs lecteurs la source intarissable qui alimente divi- 
nement le zéle et le fait épanouir en cuvres de régénération sociale. 
En conviant les 4mes aux Congrés Eucharistiques, ils travailleront de 
la meilleure maniére au salut et 4 la sanctification du monde, comme 
a union et a la concorde dont les catholiques ont un si pressant 
besoin. En éclairant la foi sur ce dogme fondamental, ils lutteront victo- 
rieusement contre les sacriléges entreprises des ennemis du Christ et 
son Eglise, contre le péché d’apostasie, supréme outrage du siécle, qui 
nie la divinité de Notre-Seigneur Jésus-Christ, et ne voit dans Sa Per- 
sonne sacrée qu’un homme extraordinaire, méritant l’admiration et non 
ladoration. Ils poursuivront ainsi, d’une facgon trés pratique, la puis- 
sance des ténébres qui travaille 4 déchristianiser le monde, en reniant 
la royauté sociale de Jésus-Christ, en repoussant ses droits 4 régir la 
société aussi bien que les individus, en Lui interdisant toute vie publi- 
que, en Le chassant de plus en plus des institutions et des lois, en 
secouant ou en enchainant l’autorité dont Il a investi son Eglise. Une 
fin si noble est assurément d’un organe qui veut prendre sa place 
dans cette presse nettement et franchement catholique, consacrée réso- 
lument 4 la défense de l’honneur, des intéréts et de la liberté de l’Eglise, 
et ne reculant, dans ce but, ni devant les sacrifices matériels, ni devant 
l’'austére nécessité d’un travail constant et désintéressé. Que la nouvelle 
Revue fasse ceuvre de rénovation chrétienne, de concert avec les Con- 
grés Eucharistiques, ces solennelles manifestations de foi, qui apparais- 
sent au monde étonné comme de pieuses expéditions, comme des croi- 
sades pacifiques, ot d’intrépides zélateurs de la gloire de Jésus-Hostie 
font retentir le vieux cri d’autrefois: « Dieu le veut! ». 

Le Saint-Pére bénit la nouvelle publication, et comme gage des 
destinées les plus fécondes, Il envoie de grand cceur la bénédiction 
apostolique au zélé fondateur, 4 ses collaborateurs, aux propagateurs 
de la Revue et a tous ses lecteurs. 

Veuillez, agréer, Monsieur, l’assurance de mes sentiments trés dis- 
tingués. 


Le 20 Maii 1910. 
R. Carp. Merry DEL VAL, 

II. 


AD R. D. CANONICUM ALFREDUM WEBER, DIRECTOREM OPERIS CATHOLICI DE 
SACRORUM EVANGELIORUM DIVULGATIONE, OB LIBRUM “ LE SAINT EVAN- 
GILE COMMENTE PAR LES APOTRES ” BEATISSIMO PATRI REVERENTER 
EXHIBITUM. 


Le Saint-Pére me charge de vous faire savoir avec quelle satisfac- 
tion Il a agréé ’hommage de votre livre: Le Saint Evangile commenté 
par les Apétres. Ce travail, honoré déja de suffrages éminents, est le 
digne couronnement de votre précédent ouvrage sur le Saint Evangile 
de Notre-Seigneur Jésus-Christ; et s’il est juste de voir dans l’ensei- 
gnement des Apotres la reproduction, le prolongement et l’explication 
des enseignements du Divin Sauveur Lui-méme, vous avez été heureu- 
sement inspiré en publiant ainsi du Saint Evangile le Commentaire, en 
quelque sorte, le plus attrayant qui puisse étre établi. Le Saint-Pére 
se plait done 4 considérer votre travail comme un moyen trés efficace 
de faire connaitre et aimer davantage Celui qui est la Voie, la Vérité 
et la Vie, et, par suite, de réaliser largement la devise qui Lui tient tant 
a coeur: Instaurare omnia in Christo. 

Avec Ses paternels encouragements, Sa Sainteté vous accorde avec 
effusion la bénédiction apostolique. Je vous prie d’agréer mes remercie- 
ments personnels pour l’exemplaire que vous m’avez gracieusement offert, 
et l’assurance de mes sentiments bien dévoués en Notre-Seigneur. 


Le 22 Maii 1910. 
R. Carp. Merry DEL VAL, 


L. 4 S. a Secretis Status. 

DIARIUM ROMANAE CURIAE 


S. CONGREGAZIONE DEI RITI 


Il giorno 12 del corrente mese di Luglio, nel Palazzo Apostolico Vati- 
cano, si é tenuta la Congregazione Ordinaria Particolare dei Sacri Riti, nella 
quale furono sottoposte al giudizio degli Emi e Rmi Signori Cardinali, com- 
ponenti la medesima, le seguenti cause: 

I. Intorno alla validita del Processo Apostolico ed Ordinario e all’esame 
dei testi della Causa di Beatificazione e Canonizzazione del Ven. Servo di Dio 
Vincenzo Pallotti, Sacerdote, Fondatore della Pia Societa delle Missioni. 

II. Intorno alla validita del Processo Apostolico e alle inchieste degli 
Ordinari, nonché al culto in ossequio ai decreti di Urbano VIII non mai 
prestato ai Servi di Dio Lorenzo Imbert, Vescovo di Capsa e Vicario Apostolico 
di Corea, e Compagni, uccisi, come si asserisce, dagli idolatri in odio alla Fede. 

III. Intorno al culto in ossequio ai decreti di Urbano VIII non mai pre- 
stato al Ven. Servo di Dio P. Paolo Capelloni, Sacerdote professo della Com- 
pagnia di Gesi. 

IV. Intorno al culto in ossequio ai decreti di Urbano VIII non mai pre- 
stato alla Ven. Serva di Dio Filippina Duchesne, della Congregazione delle 
Suore del S. Cuore di Gesu. 


SEGRETERIA DI STATO 


NOMINE 


fl Santo Padre, con biglietto della Segreteria di Stato, si é¢ degnata di 
nominare : 

28 Giugno 1910. — L’Emo Signor Cardinale Pietro Respighi, Protettore 
dell’ Arciconfraternita della Nativita di N. S. Gesi Cristo degli Agoniz- 
zanti in Roma. 

10 Luglio 1910. — L’Emo Signor Cardinale Sebastiano Martinelli, Prot- 
tettore dell’ Istituto delle Religiose, dette de Lorette au pied de la Croix, della 
diocesi di Louisville negli Stati Uniti d’ America. 

4 Giugno 1910. — Il Rev. P. Giuseppe Maria Civra, dei Servi di Maria, 
ed il Rev. P. Luigi Copéré, Procuratore Generale della Societa di Maria, Con- 
sultori del Supremo Tribunale della Segnatura Apostolica. 

6 Luglio 1910. — Il Rev. P. Giulio Saubat, della Congregazione dei Preti del 
Sacro Cuore di Betharam, Consultore della Sacra Congregazione dei Religiosi. 

SACRA ROMANA ROTA 


Citatio Edictalis 
PANAMEN. 
NULLITATIS MATRIMONII 


Cum rite citata fuerit Dia Eva Rachaél Paniza in causa ut supra 
ad comparendum coram tribunali S. R. Rotae pro die 15 currentis men- 
sis, cumque Curia de Sonora in Republica Mexicana, cui commissum 
fuerit mandatum citationis reae conventae notificare, rescripserit factam 
commissionem exequi nequivisse eo quod domicilium praefatae mulieris 
reperiri non potuit, cum aliunde ex assumptis informationibus nulla 
notitia circa eius personam vel locum commorationis colligi valeat, in- 
frascriptus ad tramitem art. 24 § 4 regularum pro iudiciis exercendis 
coram S. R. R. Tribunali, iubet per praesens edictum, inserendum in 
commentario Officiali « Acta A. Sedis », ut iterum citetur pars conventa 
ad comparendum sive per se sive per legitimum constitutum procura- 
torem die 1 proximi venturi septembris coram eodem Tribunali; quod 
si hae secunda vice ipsa non comparuerit, ut contumax habebitur et 
audito prius Vinculi Defensore ex officio ad ulteriora procedetur, et 
die 9 eiusdem mensis causa disceptabitur sub sequenti dubitandi for- 
mula: « An constet de nullitate matrimonii in casu ». 

Itaque locorum Ordinarii quicumque notitiam habentes de domi- 
cilio aut commorationis loco dominae conventae, curare debent, si et 
quatenus fieri possit, ut de hac edictali citatione moneatur. 


Romae, die 16 Iulii 1910. 
Ioseph Mori, Ponens. 


(Traduction). 


TRIBUNAL DE LA SACREE ROTE ROMAINE 
Citation par Décret. 
PANAMA - pe MariaGe 
Vue la citation reguliére adressée 4 Madame Eve Rachel Paniza dans la 
cause sus intitulée, 4 comparaitre devant le tribunal de la Sacrée Rote Ro- 


maine pour le 15 courant; vu que la Curie épiscopale de Sonora (république 
du Mexique) 4 laquelle l’exécution en a été confiée n’a point pd le faire, 

étant donné qui le domicile de la dite femme est resté introuvable; vu que 
d’autre part, les informations prises ne donnent aucune notice de sa personne 
ou du lieu ot elle peut habiter, le soussigné, conformément 4 l’article 24, 
par. 4, des régles pour les jugements a établir devant le S. Tribunal de la 
S. Rote Romaine, ordonne par le présent décret qu’il fait insérer dans le 
Commentaire officiel « Acta Apostolicae Sedis », que la partie déja citée le soit a 
nouveau a l’effet de comparaitre soit par elle-méme, soit par procureur légi- 
timement constitué par elle, le 1° septembre prochain, devant le méme Tri- 
bunal. Que si aprés cette seconde citation elle ne comparait point, elle sera 
tenue pour contumace et aprés avoir entendu le Défenseur officiel du lien, on 
poursuivra la procédure et le 9 du méme mois la cause sera discutée sur le 
doute suivant: « Est-ce qu'il conste de la nullité du mariage dans ce cas ? » 

C’est pourquoi tout Ordinaire qui aura connaissance du domicile ou du lieu 
d’habitation de la dite Dame, doit avoir soin, dans la mesure du possible 
qu’elle soit avertie de la présente citation. 

Rome, 16 juillet 1910. 


Josph Mori, Ponent. 

